open-index/open-wikipedia-markdown huggingface dataset:
Diabete (tipo 1)

**Diabete tipo 1** es un forma de diabete melito en cual poca o no insulina es produida par la pancreas. Ante trata, esta resulta en alta niveles de glucosa (zucar de sangue) en la corpo. La sintomes clasica es urini frecuente, plu sidi, plu fami, e perde de pesa. Plu sintomes pote inclui vide neblosa, fatiga, e sani lenta de feris. Sintomes developa tipal tra un periodo corta de tempo.  La maladia comensa tipal en enfantes e adultes joven.

La causa de diabete 1 no es conoseda, ma on crede ce lo envolve un combina de fatores jenetical e ambiental. Risca plu grande inclui seliaca e familia con diabete tipo 1. La mecanisme su diabete envolve un destrui autoimunial de la selulas beta produinte insulin en la pancreas. Diabete es diagnoseda par esamina la cuantia de glucosa o emoglobina glicada (HbA1C) en la sangue. Diabete tipo 1 pote es distinguida de tipo 2 par proba per la presente de autoanticorpos.

On no ave un modo per preveni diabete tipo 1. Trata con insulin es nesesada per survive. Terapia con insulin es normal par [injeta] mera su la pel, ma pote ance es par un pompa de insulin. Un dieta diabetica e eserse es partes importante de maneja la maladia. Si no tratada, diabete pote causa multe complicas. Complicas de comensa relativa rapida inclui cetoasidose diabetica e coma iperosmolal. Complicas de dura longa inclui maladias de cor, atacas serebral, fali de renes, ulseras a la pedes, problemes de la nervos (neuropatia) e dana a la oios (retinopatia). Plu, complicas (ipoglisemia) pote aveni de glucosa basa causada par usa esesente de insulin.

Diabete tipo 1 composa un proportio estimada de 5-10% de tota casos de diabete. La cuantia de persones afetada no es conoseda, an si on estima ce sirca 80,000 enfantes developa la maladia anial. En la SUA, la cuantia de persones afetada es estimada a 1-3 milion. Frecuentias de la maladia varia vasta con sirca un caso nova per 100,000 en Asia este e America latina, e sirca 30 casos nova per 100,000 en Scandinavia e Cuait.
Txetxen (lingua)

**Txetxen** (нохчийн мотт , [ˈnɔx.t͡ʃiːn mụɔt]) es un lingua de la familia caucasian norde-este. Lo es parlada par plu ca 1.4 milion persones, la plu en la Republica Txetxen, do lo es la lingua ofisial. Con sua prosima relatada lingua Ingush, los formi la ramo Vainakh.

Txetxen es un lingua aglutinante, pd la plu de gramatica es espresada par afisas e no parolas autonom. Per esemplo, completantes e suordinantes averbal, es afisas, no parolas autonom. La ordina de parolas rami sempre a sinistra (como japanes o turces), e ajetivos, demonstrativos, e proposas relativa presede la nomes cual los altera.

## Consonantes

Txetxen permete grupos de consonantes. A la comensa de un silaba: /st, px, tx/; noncomensante: /x, r, l/ plu cualce consonante, o cualce fricante o esplodente e un uvulal de la mesma modo. La sola grupo de tre consonantes es /rst/

## Vocales

## Nomes

Nomes es divideda entre ses clases cuasi acaso, cada con un prefisa spesial con cual la verbo o un ajetivo pote acorda. La du casos prima refere a umanas, ma la caso prima tende refere a mases, e la caso du tende refera a femas.

Txetxen es un lingua ergativa e marca la dependente, no la parola xef. Lo usa oto casos (asolutiva, jenitiva, dativa, ergativa, alativa, strumental, locativa, e comparativa) e un cuantia grande de posposadas per indica la rol de nomes in un frase.

## Pronomes

Pronomes opera en la mesma modo como nomes. A su es un esemplo usante sola la caso asoluta:

## Verbos

Verbos no infleta per person (estra la prefisa spesial d- per persones un e du plural), sola per cuantia e tempo, aspeta, e modo (TAM). La TAMs es formida par ablaut o sufisas o ambos. Talos derivada pote es ance formida par sufisi. On ave sinco conjugas. Un esemplo de un conjuga es asi:

Verbal tenses are formed by ablaut or suffixes, or both (there are five conjugations in total, below is one). Derived stems can be formed by suffixation as well (causative, etc.):

Plu varias:
Xinjiang

**Xinjiang** (piniin; xines - 新疆; uigur - شىنجاڭ; nom vea - *turcestan xines*) es un rejion autotonom a la nivel de provinse de Xina, en la norde-ueste de la pais. Lo es la divide de dirije xines e la sudivide du de grandia en la mundo, con alga 1.6 milion km2. Xinjiang conteni la teritorio disputada Aksai Chin, cual es controlada par Xina e reclamada par India. Xinjiang borda con Mongol, Rusia, Cazacstan, Cirgistan, Tadjicistan, Afganistan, Pacistan, e India. La cadenas de montes Caracoram, Cunlun, e Tian Xan es locada en multe de la bordas de Xinjiang, e sua rejiones ueste e sude. Xinjiang borda ance la Rejion Autonom de Tibet e la provinses Gansu e Zinghai. La via la plu bon conoseda de la Via de Seda ia core tra la teritorio de la este a sua borda norde-ueste. En desenios resente, reservas grande de petrolio e minerales ia es trovada en Xinjiang, e lo es corente la rejion la plu grande de la produi de gas natural en Xina.

Xinjiang es la propre pais de un cuantia de grupos etnical, incluinte la popla uigur, popla han, popla cazac, popla tibetan, popla hu, popla tadjici, popla cirgiz, popla mongol, e popla rusce. Plu ca des-du prefetias e contias per minorias es en Xinjiang. Lo es divideda entre la Basin Dzungarian en la norde e la Basin Tarim en la sude per un cadena de montes. Sola sirca 9.7% de la area es conveninte per abita par umanas.

Con un istoria documentida de plu ca 2500 anios, un susede de poplas e imperos ia combata per controla su tota o partes de esta teritorio. Lo deveni su la rena de la dinastio Qing e la sentenio 18, cual ia es plu tarde recambiada par la Republica de la Popla de Xina seguente la Gera Interna Xines. En 1954, Xinjiang Bingtuan ia es comensada per forti la defende de la borda contra la Uni Soviet, e per promove la economia local. En 1955, Xinjiang ia es recambiada de un rejion autonom a un provinse. En la desenios resente, la disputa separiste e la influe de islam radical ia pesta la rejion, con atacas teroriste acaso e conflitas entre separistes e fortias governal.
Trauma psicolojial

**Trauma psicolojial** es un tipo de dana a la mente resultante de un aveni turbante. Trauma es comun la resulta de un cuantia inondante de stresa cual esede la capasia un persona posese per maneja, o per integra la emosias envolveda en la aveni. La trauma pote resulta de un aveni singular o avenis recorente de inondi cual pote es developada en semanas, anios, o an desenios en cuando la person labora a maneja con la situas el encontra dial, ultima resultante en problemes seria e de dura longa. 

Car trauma difere entre individuas, seguente sua esperias sujetiva, un person ta reata a avenis traumosa en modos diferente. No tota persones ci esperia un aveni posible traumosa ta deveni ultima traumada psicolojial. Ma lo es posible ce alga persones ta developa la sindrom de stresa postraumal. Esta diferes pote es atribuida a fatores protejente alga persones pote ave cual capasi los per maneja usa trauma, posible relatada a fatores de personalia e ambiente, spesial la ambiente sosial. Lo es sujesteda ce esposa a stresa, an stresa no sever, en enfantia pote causa un capasia reduida per maneja stresa plu tarde.

Trauma pote es causada par un varia grande de avenis, ma on ave alga aspetas tipal: On ave comun un viole de la credes fundal sur la mundo e sua diretos umana, ponente la person en un state de confusa e nonsecuria seria. Esta es videda cuando instituis, de cual la person depende per survive, viole, vergonia, tradi, o causa perdes o separas major, en loca de evocante apsetas como autofide, libria, e securia personal.

Esperias psicolojial traumosa comun envolve trauma fisical cual menasa sua survive e senti de securia. Causas inclui embarasa, discrimina, abandona, rejeta, molesta, ataca fisical, abusa sesal, savajia par polisia, maltrata judal, viole familial, programi mental, un parente alcolosa, menasa con viole, atesta de viole, maladias sever, focas grande, desastres natural como trematera, volcanes, o siclones, asidentes de trafica, gera, atacas par teroristes, fura de un enfante, saisi como ostaje, trafica sesal, mori de algun de sua familia. Esposa de dura longa a situas como povria estrema o abusa verbal esiste estra trauma fisical, ma ancora resulta en trauma psicolojial. Nota ce cada de estas crese cuando la vitim es un enfante o la trauma es plu personal. Ance, on debe nota ce vitimes tende es femes, la jovenes, la veas, soldatos, la descapasidas, omosesales, transesales, migrores, migrantes, la povres, minorias, los con problemes mental, los sin un casa propre, e cualce persones sin defendes.
Federa Arjentina

La **Federa Arjentina** (espaniol *Confederación Argentina*) es un de la nomes ofisial de Arjentina seguente la Constitui Arjentina, Article 35. Lo ia es la nom de la pais entre 1831 e 1852, cuando la provinses ia es organizada como un federa sin un xef de stato. La governor de la Provinse Buenos Aires (Juan Manuel de Rosas la plu parte de la periodo) ia dirije la relatas esterna en esta tempo. Su sua gida, la Federa Arjentina ia resiste la atacas de Brasil, Bolivia, Uruguai, Frans e Rena Unida, como ance de otra partitos arjentina en la geras interna arjentina.
Averbos en franses

**Averbos en franses** es usada per altera ajetivos, otra averbos, e verbos e proposas. Los no es infletada; donce la forma de averbos no cambia seguente se rol en un frase.

## Forma
La plu averbos en franses es creada par ajetivos. En la plu casos, on crea on averbo per ajunta la sufisa -ment (en la modo o mente de) a la forma femin unal de la ajetivo. Per esemplo, la forma femin unal de lent (lenta) es lente, donce la averbo corespondente es lentement (en modo lenta); simil, heureux → heureusement (felis → en modo felis).

Ma en alga casos la tronco de un ajetivo es cambiada per conveni a la sufisa.
* Si la ajetivo fini con i, -ment es ajuntada a la forma masin unal, e no la forma femin unal:
** vrai → vraiment ("vera" → "en modo vera")
** poli → poliment ("cortes" → "en modo cortes")
*Se la ajetivo fini con -ant e -ent, la averbo va fini con -amment o -emment:
** constant → constamment ("constante" → "en modo constante")
** récent → récemment ("resente" → "en modo resente")
* Alga ajetivos ave otra cambias:
** précis → précisément ("esata" → "en modo esata")
** gentil → gentiment ("amable" → "en modo amable")

Alga averbos es creada nonregulal, non usante -ment:
* bon → bien ("bon" → "en modo bon")
* mauvais → mal ("mal" → "en modo mal")
* meilleur → mieux ("plu bon" → "en un modo plu bon")
* pire → pire ("plu mal" → "en un modo plu mal")

E natural, multe averbos simple no es creada de ajetivos:
* ainsi ("donce", "tal")
Maladia de Alzheimer

La **Maladia de Alzheimer** es un maladia cronica neurodejenerante cual comensa tipal lente e mali tra tempo. Lo es la causa de entre 60 e 70% de casos de dementia. La sintom temprana la plu comun es difisilia per recorda avenis resente. Cuando la maladia avansa, sintomes pote inclui problemes con lingua, desorienta (pe deveni perdeda), osila de umor, perde de motiva, perde de la capas de autocura, e problemes de condui. Plu tarde, persones con la maladia tende retira de la familia e la sosia. Gradal, la capasia de autocura per la corpo es perdeda, cual condui ultima a mori. An si la rapidia de progresa pote varia, la espeta tipal de dura de vive seguente diagnose es tre a nove anios.

La causa de la maladia de Alzheimer no es bon comprendeda. Sirca 70% de la risca es probable jenetical, con multe jenes envolveda. Otra fatores de risca inclui un istoria de feris de la testa, depresa, o ipertensa. La prosede de la maladia es asosiada con placas e maranias en la serebro. Un diagnose probable es fundida sur la istoria de la maladia e probas cognitive con imaji medical e probas de sangue per sutrae otra cosas posible. Sintomes temprana es comun erada per veia normal. Esamina de texeda de serebro es nesesada per un diagnose serta. Eserse mental e fisical e evita de obesia pote redui la risca, ma evidentes per esta recomendas no es forte. On ave no medisines o ajuntas dietal cual ia es mostrada como redui la risca.

No tratas para o reversa sua progresa, an si alga pote boni tempora la sintomes. Persones afetada depende cresente de otras per aida, comun supracargante la person ci debe cura per los. La presas pote inclui elementos sosial, psicolojial, fisical, e economial. Problemes de condui o psicose resultante de dementia es comun tratada con antipsicosicas, ma esta no es tipal recomendada, car los ave beneficas minimal e crese la risca de mori temprana.

En 2015, on ave sirca 29.8 milion persones tra la mundo con la maladia de Alzheimer. Lo comensa la plu comun en persones supra 65 anios, an si 4 a 5% de casos comensa temprana. Sirca 6% de persones plu ca 65 anios es afetada. En 2015, sirca 1.9 milion moris resulta de la maladia. Lo es un de la maladias la plu cara finansial.

La maladia ia es prima descriveda par, e ia es plu tarde nomida per, la psiciatriste e patolojiste deutx, Alois Alzheimer en 1906.
Australianes orijinal

La istoria de la **australianes orijinal** (ance nomida la aborijinales) ia comensa a min 65 mil anios pasada, cuando umanas ia popli prima Australia.

La orijina de la umanas prima per popli la continente sude resta un caso de divina e debata. Alga antropolojistes crede ce los ia ariva como la resulta de la migras plu temprana de Africa. An si los ia migra serta a Australia tra Asia sude-este, los no es mostrada como relatada a cualce popla asian o polinesian. On ave alga evidentes de intercambia entre australianes de la norde estrema e la popla austronesian de Nova Gine moderne e la isolas ueste e norde, ma esta pote es un resulta de comersia e intersposi resente.

A la tempo de la contata prima par europeanes, on estima ce entre 315 mil e 750 mil persones ia abita Australia en grupos diversa. Estimas alta sujeste ce la cuantia es tan alta como 1.25 milion. Un cuantia de popla culminante de 1.6 bilion persones ia es estimada ci ia vive en Australia plu ca 65 mil anios ante la coloni par la brites. La rejiones de cuantia de popla la plu grande ia es la mesma rejiones temperada a la costa cual es aora ave la cuantia de popla la plu grande. En la sentenio 19 temprana, lo ia crede comun ce la australianes orijinal ta vade a estingui. La popla diminui de cuando Australia ia es colonida en 1788 a sirca 50 mil en 1930. Lo ia es prima la resulta de variola e, a un estende min grande, de otra maladias, incluinte maladias sesal. Un otra causa ia es la introdui de alcol, tabaco, e opio. E, en alga casos, la colonistes ia mata aborijines sin compatia e destrui sua recursas par restrinje de move, la introdui de bestias como oveas, e mal maneja de la tera cultivada.

Pos coloni, la popla orijinal de la costa ia es pronto asorbeda, diminuida, o forsada de sua paises. La aspetas tradisional de vive aborijinal cual ia resta, ia persiste la plu forte en areas como la Deserto Arenosa Grande, do la coloni par europeanes ia es minimal. La densia a plu grande ia es trovada en a rejiones a la sude e este, spesial la vale de la Rio Murray. Ma la australianes orijinal ia manteni comunias susesosa tra Australia, de la montanias fria e moiada de Tasmania a la partes seca de la interna. Tecnolojia, dietas, e modos de xasa ia varia per la ambiente local.
Particulas suatomal

**Particulas suatomal** es particulas plu peti ca atomes. La du tipos de particulas suatomal es: particulas fundal, cual seguente teorias corente no es fada de otra particulas; e particulas composada. Fisica de particulas e fisica nucleal studia esta particulas e como interata. La idea de un particula ia esperia repensa seria cuando la esperimentas ia mostra ce la lus pote condui como un corente de particulas (nomida fotones) como ance esibinte cualias ondin.
Anatomia avial

La **anatomia avial**, o la strutur fisiolojial de la corpos de la avias, mostra multe ajustas unica, xef aidante vola. La avias ave un sistem sceletal lejera e musculos potiosa e lejera cual, junta a sua sistemes de respira e de sirculi capas de proportios metabolal alta e furni de osijen, permete vola a la avias. La developa de un beco ia gida a la evolui de un sistem de dijesta spesial ajustada. Esta spesialis anatomial ia fa ce la avias ia gania sua clase propre en la filo de la vertebratos.
Aminoasida esensal

Un **aminoasida esensal** es un aminoasida cual no pote es sinteseda de la comensa par la organisme, e tal debe es furnida en sua dieta. La nove aminoasidas cual umanas no pote sintese es fenilalanina, valina, treonina, triptofan, metionina, leusina, isoleusina, lisina e histidina.
Non nobis Domine, non nobis, sed nomini tuo da gloriam

***Non nobis Domine, non nobis, sed nomini tuo da gloriam*** es la slogan de la Cavalores de la Templo de Solomon, cual sinifia "No a nos, Senior, no a nos, ma a tua nom dona la gloria".
Noli me tangere

***Noli me tangere*** ("no toca me") es la varia latina de la frase diseda, seguente Joan 20:17, par Jesus a Maria Madalena cuando el ia reconose el pos sua revive.
Vae victis

***Vae victis!*** (AFI: [ˈwae̯ ˈwɪktiːs])  es un frase en latina cual sinifia "mal fortuna per la vinsedas!". Lo sinifia ce aceles vinseda en batalia depende intera de sua concistores e debe no espeta no solisita pardona.

## Orijina
La frase ia orijina cuando la galos gidada par Breno ia concista Roma, asejante la Colina Capitolin. Cuando la romanes ia demanda paia un rescate per libri la site, Breno ia demanda 329 cilogrames de oro. La galos ia furni la balansas per pesa la cuantia de oro ma la romanes ia dise ce los ia es falsida. Los ia cexa a Breno, ci ia prende sua spada e ia lansa lo a la balansa e ia esclama "Vae victis!" La romanes ia debe trae plu oro per la pesa de la spada. Livio e Plutarco ia clama ce Camilo ia vinse la galos ante la rescate ia debe es paiada an si Polibio, Diodoro Siculo e un pasaje de Livio contradise esta.
Nuri

**Nuri** es la siensa cual interprete la interata de nurintes e otra sustantias en comeda en relata con manteni, crese, reprodui, sania e maladia de un organisme. Lo inclui enflue, asorbe, biosintese, cataboli e escrete de comeda.
Tripitaka

La **tripitaka** (त्रिपिटक en sanscrito, tipitaka en pali) es la nom tradisional per la scrivedas santa budiste. La varia de budisme teravada es ance nomida la canon pali. Budisme mahaiana ance vide la tripitaka como autoriosa ma, no como la teravadanes, lo inclui ance en sua canon leteratur e comentas variosa derivada cual ia es composada plu tarda.

La tripitaka ia es composada entre 500 aec a sirca la comensa de la eda comun, probable prima scriveda en la sentenio prima aec. La dipavamsa dise ce en la rena de Valagamba de Anuradhapura (29-17 aec) la monces ci ia recorda a ante la tipitaka e sua comentas par vose aora ia scrive los en libros, per evita la menasa de famion e gera. La mahavamsa ance refere corta a la scrive de la canon e la comentas a esta tempo. Cada tradision budiste ia ave sua propre tripitaka per sua moncerias, scriveda par sua sanga, cada colie composada de 32 libros, en tre partes o sestos de instruis: 1. la sesto de disiplina espetada de monces (vinaya pitaka), 2. la sesto de discutes (sutra pitaka, nikayas), e 3. la sesto de prinsipes spesial (abhidharma pitaka). La strutur, la codigo de condui e virtuas moral en a sesto vinaya spesial ave similes a alga de la testos survivente dharmasutra de induisme. Multe de la leteratur tripitaka survivente es en pali, con algas en sanscrito e otra linguas local asian.

La nom "tripitaka" es sanscrito per "tre sestos". "Sestos refere a caxas fabrica de bambu o lenio, cual ia es usada per conteni la manoscritos de folias de palma en cual la tre divides cual composa la canon pali:
*La pitaka vinaya conteni la regulas de la vive de la monces cual inclui la regulas per vestes e dieta e proibis de alga conduis personal.
*La pitaka sutra conteni la sermones par Buda en magadhan, un lingua local de India norde-este do Buda ia es naseda e educada. Esta sermones ia es praticada par vose plen en la asembla de la consilio budiste prima pos la parinirvana de la Buda. La instruis ia continua es transmeteda par vose asta los ia es scriveda en la sentenio prima aec.
*La pitaka abhidharma inclui la analise e interprete, filosofial e psicolojial, de la crede budiste.
Linguas ienesean

La **linguas ienisean** (acc ieniseica o ienise-ostiac) es un familia de linguas cual ia es parlada en la rejion de la Rio Ienese de Sibir sentral. La sola lingua survivente es cet.

:0. Protoienisean (ante 500 aec; fendeda sirca 1 ec)
::1. Ienisean norde (divideda sirca 700 ec)
:::1.1. Cet (153 parlantes)
:::1.2. Iug †
::2. Ienisean sude †
:::2.1. Cot–asan (fendeda sirca 1200 ec)
::::2.1.1. Cot † (estinguida sirca 1850)
::::2.1.2. Asan † (estinguida par 1800)
:::2.2. Arin–Pumpocol (fendeda sirca 550 ec)
::::2.2.1. Arin † (estinguida sirca 1800)
::::2.2.2. Pumpocol † (estinguida sirca 1750)

Lo pare ce un grupo ienisean ia pote es entre la popla cual composa la federa tribal conoseda como la Xiongnu (seguente fontes xines), cua ia es tradisional videda como la asendentes de la Hunas. Ma esta sujestes es difisil per suporta sin plu datos.
Ad maiorem Dei gloriam

***Ad maioren Dei gloriam*** es un slogan de la Sosia de Jesus (Jesuitas), un ordina de la Eglesa Catolica. Lo sinifia "Per la gloria plu grande de Dio".
Linguas caucasian norde-este

La **linguas caucasian norde-este** (acc la linguas naco-dagestani o linguas caspian) es un familia de linguas parlada en la republicas rusce Dagestan, Txetxnia, e Inguxetia, e en Azerbaijan norde e poplas de diaspora en Europa ueste, Turcia, e Asia sude-ueste. 

La linguas caucasian norde-este ave sirca 3.8 milion parlores, e inclui txetxen con 1.5 milion parlores, avar con un milion parlores, ingux, lezgi, e otra linguas plu peti.
Linguas caucasian norde-ueste

La **linguas caucasian norde-ueste** (acc la familia abazgi-adigabze, circasica, o pontica) es un grupo de linguas parlada en la republicas rusce Adigea, Cabardino-Balcaria, e Caratxai-Txercesia, la teritoria disputada de Abcazia (cual es declarada par Jorjia), e Turcia, con comunias sperdeda tra Asia sude-ueste. La relata entre esta grupo e otra familias de linguas no es serta. Un lingua (ubic) ia deveni estinguida en 1992, e tota otras es alga menasada.

La familia ave sirca 2.5 milion parlores,  inclui la du sufamilias abazgi (pd abcaz con 190,110 parlores e abaza con 49,800) e adigabze (pd adige con 590,000 parlores e cabadrin-txerces con 1,685,000).
Linguas caucasian sude

La **linguas caucasian sude**, plu comun nomida la **linguas cartvelian** (Cartuli: ქართველური ენები, Kartveluri enebi) es un familia de linguas nativa a la caucasos e parlada xef en Sacartvelo, con grupos grande en Rusia, Iran, la SUA, Europa, Israel, e Turcia norde-este. On ave sirca 5.2 milion parlores de esta linguas tra la mundo. La familia no es conoseda como relatada a cualce otra familia de linguas.

La linguas es scriveda con la alfabeta cartuli. Laz en Turcia es ance scriveda con la alfabeta latina.

*Svan (ლუშნუ ნინ, lušnu nin), con sirca 35,000–40,000 parlores, xef en la rejion montaniosa norde-ueste de Svaneti e en Abcazia
*Carto-Zan
**Cartuli (ქართული ენა, kartuli ena), con sirca 4.5 million parlores, xef en Sacartvelo, e plu un diaspora en Rusce, Turcia, Iran, Israel, e Europa.
**Zan (ance nomida Coltxian)
***Margaluri (მარგალური ნინა, margaluri nina), con sirca 500,000 parlores en 1989, xef en la rejiones ueste de Sacartvelo, pd Samegrelo e Abcazia; la cuantia de parlores en Abcazia ia diminui sever en la limpi etnical ala.
***Laz (ლაზური ნენა, lazuri nena), con 22,000 parlores en 1980, la plu a la costa de la Mar Negra de Turcia norde-este, con alga 2,000 en Adjara.
Linguas trans-gine nova

La **linguas trans-gine nova** es un familia estendeda de linguas papuan parlada en Gine Nova e isolas visin. Lo es posible la familia tre en grandia en la mundo en cuantia de linguas. La cor de la familia es considerada establida, ma sua bordas e membria es nonserta. La linguas es parlada par sirca tre milion persones.

La plu de linguas trans-gine nova es parlada par no plu ca un poca mil persones, con sola sinco - melpa, enga, dani ueste, macasae e ecari - parlada par plu ca 100 mil. La lingua la plu poplosa estra la tera xef de Gine Nova es macasae de Timor este, con sirca 100 mil parlores tra la parte este de la pais.

La informa sur la linguas de Gine-Nova es limitada a presente. La evidentes per un familia depende multe sur la similes de sintatica, morfemolojia, e fonetica. Ma la linguiste Malcolm Ross ia developa un metodo de compara la pronomes otenable per posible membros de un familia. Per trans-gine nova, el ia reconstrui la pronomes per la protolingua per esta familia:

:

On ave un forma relatada ma min comun per "nos" - **nu*, e ance per "vos" - **ja*, cual Ross sujeste pote es un forma cortes. Plu, on ave sufisas per dual **-li* e **-t*, e un sufisa plural **-nV*, e sufisas **-pi* (dual) e **-m-* (plural) cual funsiona como "nos" incluinte cuando usada en la person un.

## Refere

Ross, Malcolm (2005). "Pronouns as a preliminary diagnostic for grouping Papuan languages". In Andrew Pawley; Robert Attenborough; Robin Hide; Jack Golson. *Papuan pasts: cultural, linguistic and biological histories of Papuan-speaking peoples.* Canberra: Pacific Linguistics. pp. 15–66.
Linguas tanoan

**Tanoan** (acc Caioua-Tanoan o Tanoan-Caioua) es un familia de linguas parlada par popla orijinal en la areas moderne de New Mexico, Kansas, Oklahoma, e Texas. La plu de la linguas - tiua, teua, e toua - es parlada en la pueblos de New Mexico (con un grupo en Arizona). Estas ia es la linguas prima cual ia es donada la nom Tanoan. Caioua, un lingua relatada, es aora parlada xef en Oklahoma sude-ueste. La cioua ia abita en la pasada areas de Texas e Oklahoma. La familia ave sete linguas en cuatro ramos:

: 1. Caioua, (acc cáuijògà o cáuijò:gyà): 20 parlores
: 2. Jemez (acc toua): 3000 parlores
: 3. Linguas tiua, (E-nagh-magh)
:: 3.1 Tiua norde
::: 3.11 Taos: 800 parlores
::: 3.12 Picuris: 225 parlores
:: 3.2 Tiua sude: 1,600 parlores
:: 3.3 Piro †
: 4. Teua, (acc tano o tée-wah): 1,600 parlores

Tanoan ia es longa reconoseda como un familia major de la linguas pueblo, composada de tiua, teua, e toua. La inclui de cioua en la familia ia es a prima controversal entre linguistes. La cioua ia es un popla nomada en la planos, e es clar distinguida en cultur de la pueblos. Ma linguistes aora aseta ce cioua es posible plu prosima a toua ca toua es a tiua-teua.
Perseo con la testa de Medusa

***Perseo con la testa de Medusa*** es un sculta de bronze fada par Benvenuto Cellini entre 1545 e 1554. La sculta es locada en la *Loggia dei Lanzi* en la *Piazza della Signoria* en Firenze, Italia.
Firenze

**Firenze** es la capital e la site la plu poplada de la rejion italian de Toscana. Lo ave 383 083 abitores en 2016 e plu ca 1 520 000 en sua area urban.
Templo de Castor e Polux

La **Templo de Castor e Polux** ia es un dedicada a Castor e Polux en Napoli. Lo es oji locida en la Eglesa de San Paulo Maior.
Martin Luther King Jr.

**Martin Luther King Jr.** (15 janero 1929 - 4 april 1968) ia es un eglesor batiste american e un ativiste ci ia deveni la xef la plu vidable de la promove de diretos sivil de 1954 a sua mori en 1968. Naseda en Atlanta, Georgia, SUA, El ia es la plu bon conoseda per avansa la diretos sivil par nonviolentia e desobedi sivil, taticas cual ia es inspirada par sua credes cristian e la ativisme nonviolente de Mahatma Gandhi.

King ia gida la boicota de la buses de Montgomery en 1955, e ia deveni la presidente prima de la Confere de Xefia Cristian Sude en 1957. Con esta confere, el ia gida un luta nonsusedosa contra separadisme en Albany, Georgia, SUA en 1962, e ia aida en la organiza de la protestas nonviolente en Birmingham, Alabama, SUA en 1963. El ia aida ance organiza la Marxa a Washington en 1963, do el ia presenta sua parla famosa "Me ave un sonia".

A 14 otobre 1964, King ia gania la Preso Novel de Pas per combata nonegalia rasal tra resiste nonviolente. En 1965, el ia aida organiza laMarxas de Selma a Montgomery. La anio seguente, el e la Confere de Xefia ia move la promove a norde a Chicago per labora a la problem de casi separada. En sua anios final, el ia estende sua foca per inclui oposa a povria e a la Gera de Vietnam. E ia aliena multe de sua alias liberal con un parla en 1967 nomida "Ultra Vietnam". J. Edgar Hoover videda el como un radical, cual resulta con el deveni un ojeto de la promove COINTELPRO de la FBI de 1963 e pos. Ajentes de la FBI ia investiga el per lias posible a la comunistes, arcivinte sua lias estrasposal e reportante los a ofisiales de governa, e un ves enviante un letera anomim a King, cual el ia interprete como un atenta a causa sua suiside.

En 1968, King ia es projetante un ocupa nasional de Washington DC, cual ta es nomida la Campania de Popla Povre, cuando el ia es asasinada a 14 april en Memphis, Tennessee, SUA. Sua mata ia es segueda par tumultas en multe sites en la SUA. Aleges ce James Earl Ray, la om cual ia es prisonida per mata King, ia es condenada falsa o an ia ata con la aida de ajentes governal, ia persiste per desenios pos la xuta. Condenada per 99 anios en prison per la mata, Ray ia resta en prison per 29 anios e ia mori de epatite en 1998.

King ia es donada la Medalia Presidental de Libria e la Medalia Congresal de Oro. La dia de Martin Luther King Jr. ia es instituida como un dia santa en multe sites e statos comensante en 1971; la dia ia es instituida par la governa nasional par lege, suscriveda par Presidente Ronald Reagan en 1986. Un monumento en sua nom sur la Bolevar Nasional de Washington DC en 2011.
Linguas mixe-zoce

La **linguas Mixe-Zoce** es un familia de linguas de cual la membros vivente es parlada en e sirca la Istmo de Tehuantepec, Mexico. La governa de Mexico reconose tre linguas mixe-zoce diferente como ofisial: Mixe (o *ayook*) con 188,000 parlores, zoce (o *o'de püt*) con 88,000 parlores, e la linguas popoluca de cual algas es dialetos de mixe e otras de zoce, con 69,000 parlores. Ma la diversia interna en cada de esta grupos es grande, e la Etnologue difere 17 linguas.

La protolingua per la familia ave un fonolojia alga simple: lo ave ses vocales (*a, e, i, o, ə (xva)*) en corta e longa; per consonantes, lo ave *p, t, tx, k, ʔ, s, h, m, n, w, y*. Ma alga desendentes ave plu fonemes diversa. 

La linguas mixe-zoce marca la nucleo de formulas e es polisintesal, con verbos morfolojial complicada e nomes simple. Sujetos e ojetos es marcada en la verbo. Los usa un alinia ergativa. Los usa ance sistemes direta-inversa, en cual la sujeto o la ojeto de un verbo es marcada en relata a si un es plu importante (topica) o es plu ative o intendente (anima). Si la sujeto ave un grado plu grande ca la sujeto, on use la formas direta; si la inversa, on usa la formas inversa.

En verbos, un distingui morfolojial es fada entre du tipos fundal de proposas, dependente e nondependente; la verbos ave diferente afisas de aspeta e person dependente de cual tipo de proposa. On ave ance du grupos diferente de marcas per aspecta, un marca usada en proposas dependente, la otra en proposas nondependente. Tre aspetas es distinguida en cada tipo de proposa; completada, noncompletada, e nonreal.
Linguas japonica

La **linguas japonica** (acc japanes-riuciuan) inclui la lingua japanes (nion) parlada a la isolas major de Japan, e la linguas riuciuan parlada a la Isolas Riuciu. La lingua asendente es nomida protojapanica. La cualia esensal de esta clasi es ce la fende prima en la familia ia resulta en la separa de tota dialetos de japanes de tota varias de riuciuan, cual ia aveni posible en la periodo Yamato (250-710).

La linguas es probable isolada de otra familias, ma alga otra posibles ia es sujesteda. La idea ce los es relatada a la linguas de Corea no ia ave suporta, an si lo es probable ce la popla ia migra de la penisola corean. Un otra posible es ce los es relatada a la linguas sinotibetan, spesial un forma temprana de miama. Esta idea es suportada par alga rexercas cual indica ce la popla orijinal ia vade tra la costa de Xina de Asia sude-este. Un otra teoria es ce los es relatada a la linguas austronesian cual ia orijina en Taiuan o la linguas austroasiatica, pe la mesma orijina como viet (lingua) e cmer.
Gine Nova

**Gine Nova** (engles: *New Guinea*, tok pisin: *Niugini*, indonesian: *Papua*) es un isola grande norde de Australia. Lo es la isola du en grandia en la mundo, pos Calalitnunat (Gronland), con un area de sirca 790 mil km2, e la isola la plu grande en la emisfera sude e oseania. La cuantia de popla aora es sirca 11 milion.

La parte la plu grande es a la dui este de la isola, la stato autonom de Papua Gine Nova. La dui ueste ia es manejada par Indonesia de 1962 e composa la provinses de Papua e Papua Ueste.

Jeolojial, lo es un parte de la mesma plato tetonica como Australia. Cuando la mares mundal ia es basa, la du ia comparti costas (cual aora es 100 a 140 metres su mar) e combinada con paises aora su mar ia composa la continente Sahul. La du masas de tera comparti ance un colie simil de animales, como marsupiales (pe ualabis e oposumes) e la monotremo, la ecidna.

Antropolojial, Gine Nova es videda como un parte de Melanesia. Umanas ia abita a la isola a min 40,000 anios ante aora, la migras la plu vea de umanas de Africa. La montanias ia es un sentro temprana e autonom de cultiva, con evidentes de iriga de a min 10,000 anios ante aora. La longia de tempo en cual umanas ia abita la isola, e la tereno multe fratida, ia resulta en un cuantia enorme de linguas: sirca un mil.

La migrantes du a Gine Nova ia es la popla austronesian. Orijinal de moderna Taiuan, los ia popla la Isolas de Pilipinas, Indonesia, e la isolas peti de polinesia.

La prima contata con europeanes ia es par la marinores e tradores de Portugal e Espania en la sentenio 16. La nederlandes ia prende la isola como un parte de Indonesia en 1828. Plu tarda en la sentenio 19, deutxes e engleses ia prende la parte este, ma en 1920, la este ia es pasada a Australia. La ueste ia resta como un colonia de Nederland, ma la Nasiones Unida ia pasada lo a la nasion nova de Indonesia pos sua revolui en 1963. En 1975, Australia ia dona autonomia a la este, cual ia deveni Papua Gine Nova.
David (Michelangelo)

**David** es un obra mestral de la sculta de la Renase creada en marmo entre 1501 e 1504 par la artiste italian Michelangelo. David es un sculta de marmo de 5,17 metres de un om nuda stante. Lo representa la eroe biblial David, un tema favoreda en la arte en Firenze.
Linguas oto-mangean

La **linguas oto-mangean** es un familia grande composada de alga sufamilias de linguas nativa de la Americas. Tota linguas oto-mangean parlada aora es en Mexico, ma orijinal la ramo mangean, aora estinguida, ia es parlada tan sude como Nicaragua e Costa Rica.

La linguas con la cuantia la plu grande de parlores de esta familia oji es trovada en la stato de Oaxaca, do la du ramos la plu grande, la linguas zapotecan e linguas mextecan, es parlada par cuasi 1.5 milion persones combinada. En Mexico sentra, spesial en la statos Hidalgo e Queretaro, la linguas de la ramo oto-pamean es parlada: la otomi e la mazahua, prosima relatada con lunlotra, ave plu ca 500,000 parlores combinada.

Alga linguas oto-mangean es multe menasada par estingui; per esemplo, ixcatec e matlatzinca ave cada min ca 250 parlores, de cual la plu es vea. Otra linguas, spesial de la ramo mangean ia es ja estinguida; estas inclui la lingua txapanec, cual ia es resente declarada estinguida. Otras, como subtiaba, prosima relatada a tlapanec, es sola conoseda de descrives de la sentenio 20 temprana.

La familia oto-mangean es la familia la plu diversa e la plu vasta jeografial representada en Mesoamerica. La diversia interna es comparable con lo de la linguas indoeuropean, e la proto-oto-mangean es estimada como parlada a alga tempo ante 2000 aec. Esta sinifia ce, a min per la 4000 anios presedente, linguas oto-mangean ia ave coesiste con la otra linguas de Mesoamerica e ia developa multe cualias comun con los, a un estende ce los es videda como un *[[sprachbund]]* (comunia de linguas con alga similias ma no vera relatada) nomida la area linguistica mesoamerican.

An tal, oto-mangean es ance distinguida de otra familias de linguas mesoamerican en alga cualias: Lo es la sola familia de linguas en tota America Norde de cual sua membros es tota linguas tonal. Lo es ance marcada par un strutur analisal multe plu completa ca la otra linguas mesoamerican. Un otra cualia es ce cuasi tota de sua membros mostra un ordina de parolas VSO (verbo-sujesto-ojeto), como la linguas semitica, celtica, e polinesian.

Alga de la linguas oto-mangean ave sistemes de parla sibilada, en cual informa pote es transmeteda par sibila la combinas de tonas de parolas e frases, sin la usa de parolas. Parla sibilada es spesial comun in la linguas txinantec, mazatec, e zapotec.
Coton

**Coton** es un fibre mol e peluxetin cual crese en un capsula protejente, sirca la semes de la plantas coton de la jenera Gosipio en la familia de la malva. La fibre es selulosa cuasi put. Su un ambiente natural, la capsulas ta crese la sperde de la semes

La planta es un arboreta nativa de la rejiones tropical e sutropical tra la mundo, incluinte la Americas, Africa, Egipte, e India. La diversia la plu grande de la spesies de coton savaje es trovada en Mexico, segueda par Australia e Africa. Coton ia es domeda separada en la mundos vea e nova.

La fibre es plu comun filida e usada per fabrica un stofa mol e respirante. La usa de coton per stofa ia esiste en edas preistorial; pesetas de stofa de coton ia es trovada cual veni de milenio 5 aec en la Sivilia de la Rio Indo. An si cultivada de anticia, la inventa de la desemador de coton ia resulta en un diminui de la custa de produi cual ia permete sua usa comun. Lo es la fibre natural la plu comun en vestes oji.

Current estimates for world production are about 25 million tonnes or 110 million bales annually, accounting for 2.5% of the world's arable land. China is the world's largest producer of cotton, but most of this is used domestically. The United States has been the largest exporter for many years.[2]

Estimas corente per produi mundal es sirca 25 milion tones anial, usante sirca 2.5% de la tera cultivable en la mundo. Xina es la produor de coton la plu grande en la mundo, ma la plu de esta es usada interna. La SUA es la esportor la plu grande per multe anios.
Aimara (lingua)

**Aimara** (ance aimar aru) es un lingua parlada par la popla aimara de la Andes. Lo es un de cuantia peti de linguas de la americanes orijinal con plu ca un milion parlores. Aimara, con espaniol, es un de la linguas ofisial de Bolivia e partes de Peru. Lo es ance parlada en alga comunias en Txile norde, do lo es reconoseda como un lingua minor.

Alga linguistes ia pensa ce aimara es relatada a sua visina, cetxua, cual ave an plu parlores. Ma esta es disputada: an si los ave multe similes, como sua fonolojias cuasi identica, la plu de linguistes sujeste ce sua similes es plu bon esplicada como cualias areal veninte de coabita longa, e no de cambias natural cual ta deriva de un protolingua comun.

Aimara es un lingua aglutinante e, a alga estende, un lingua polisintesal. La ordina de parolas en un frase es sujeto-ojeto-verbo.
Linguas coe

La **linguas coe** (*khoe*) es la plu grande de la familias de linguas nonbantu nativa a Africa sude. Los ia a un ves considerada como un ramo de un familia de linguas coisan, ma coisan es aora rejetada como un familia, e la nom es retenida como un terma de conveni per indica la linguas coe e otra linguas con similes areal en Africa sude.

La lingua con la plu parlores e la sola bon conoseda es coecoe (*khoekhoe*, ance *nama*, *damara*) de Namibia. La resta de la familia es trovada xef en la Deserto Calahari de Botsuana. La linguas es sufisinte simil ce comunica es posible entre los.

La linguas coe ia es la prima linguas coisan conoseda par colonistes european e es famosa per sua clicas, an si los no es tan estendeda como en otra linguas coisan. On ave du ramos de la familia, la coecoe de Namibia e Sudafrica, e la calahari o txucue (Tshu-Khwe) de Botsuana e Zimbabue. Estra per coecoe, los es menasada par linguas nasional o rejional como tsuana.

**Linguas coe (khoe):**
*Linguas coecoe
**Coecoe norde 
***Nama (lingua) (khoekhoe, damara)
***Eini (dialeto) (estinguida)
**Coecoe sude
***Coemana (korana, griqua, xiri - menasada)
*Linguas calahari (tshu–chwe)
**Calahari este (multe de estas ia perde partal sua clicas)
***Xua (shua)
***Tsoa
**Calahari ueste
***Cue (khwe)
***Naro
***Gana-gui (gǁana–gǀwi)

Nota ce la "linguas" a supra es vera colies de dialetos prosimi a lunlotra, con multe nomes dependente de la tribu.

Un relata prosimi a la familia coe es posible la lingua estinguida cuadi (lingua) de Angola. Cuadi con coe, per cual pronomes e alga vocabula fundal ia es construida, es nomida coe-cuadi (khoe-kwadi).
Linguas salix

La **linguas salix** es un grupo de 23 linguas de la Pasifica norde-ueste (un rejion de America Norde cual conteni la statos american de Washington, Oregon, Idaho, e Montana, e la provinse canadian Columbia Brites. Los es marcada par aglutina e consonantes silabal. Per esemplo, la parola en nuhalc - *clhp’xwlhtlhplhhskwts’ * (API: [xɬpʼχʷɬtʰɬpʰɬːskʷʰt͡sʼ]) - cual sinifia "el ia ave (como sua posese) un planta (corneo canadian)", ave 13 consonantes constrinjente en un linia con no vocales fonetica o fonemica. La linguas es jeografial continuante, con la eseta de nuhalc, en la costa sentral de Columbia Brites, e la lingua estinguida tilamuc a la sue a la costa sentral de Oregon.

Tota linguas salix es videda como menasada seria, algas con sola tre o cuatro parlores. La linguas estinguida es comun nomida "linguas dorminte". En la sentenio 21, poca linguas salix ia ave plu ca 2000 parlores. Parlores fluente de cuasi tota linguas salix es jeneral plu ca sesdes anios, e otras con sola parlores supra 80 anios. Linguas salix es plu comun scriveda usante la scrive fonetica americaniste per maneja la vocales e consonantes variosa cual no esiste en la plu de alfabetas moderne. Multe grupos ia evolui sua propre modos de la alfabetas latina, per esemplo *st'at'imc*.

Cualias de esta familia inclui:
*armonia posvelal
*esiste de silabas sin vocales
*redupli gramatical
*usa de enfisas, metatese, glotali
*asentia de tempos verbal
*asentia de nomes (controversial - vide a su!)
*ordina VSO (verbo-sujeto-ojeto)
*no marca de caso
*pronomes tipal afisas de verbos
*nomes personal deveni tabu per un periodo

Tota parolas estra particulos gramatical pote aveni como la nucleo de un predica (incluinte parolas con sinifias tipal "nomin") o en un partisipante (incluinte parolas con sinifias tipal "verbin" cual refere a avenis). Parolas nomin es egal a "es + nom" cuando usada como predicas, como, en la salix de la streta Puget, *sbiaw* cua sinifia "(es un) coiote". Parolas verbin, cuando usada como partisipantes, es egal a "algun ci + verbo" o "verbo + er". Per esemplo, denova en la salix de la streta Puget, *ʔux̌ʷ* sinifia "(algun ci) vade".
Txondoisme

**Txondoisme** (en hangugo 천도교 *cheondogyo*, "la relijio de la via sielal") es un promove relijial de la sentenio 20, fundida sur la promove donghak de la sentenio 19, fundida par Txoe Djeu, ci ia ave sua orijinas en la rebelas campanal cual ia aveni en Corea de 1812, su la dinastia Djoseon.
Linguas totonacan

La **linguas Totonacan** (ance conoseda como la linguas totonac-tepehua) es un familia de linguas prosima relatada parlada par sirca 290,000 persones totonac (sirca 280,000) e tepehua (sirca 10,000) en la statos Veracruz, Puebla, e Hidalgo en Mexico. A la eda de la concista espaniol, totonacan ia es parlada longo la costa de la Baia de Mexico. En la periodo colonial, la linguas totonacan ia es a veses scriveda e a min un libro de gramatica ia es produida. En la sentenio 20, la cuantia de parlores de la plu de varias ia descrese car parlores ia es manxada cresente per no adota espaniol como sua lingua xef.

La linguas es aglutinante e usa sufisas con morfemes liada. Verbos accorda con la sujeto e la ojeto. Nomes no es marcada per casos, e es tipal no marcada per pluralia. Los no ave preposadas, e usa un varia de verbos causante, ojetos periferal, e prefisas indicante partes de la corpo per la rol.

La linguas totonacan ia es comparada sola resente a otra familias par la usa de la metodos de linguistica comparativa. Los ave cualias areal con otra linguas de la la area mesoamerican linguistica, pe la linguas maian e nahuatl. Rexerca resente sujeste ce un lia jenetica a la linguas mixe-zoce, an si esta no es ja serta mostrada.

Ofisiales governal e rexercores linguistica no acorda completa con un tasonomia de la linguas o an la cuantia de los. Asi es la lista de Ethnologue:

Tepehua:
:Tepehua huehuetla - 3,000 
:Tepehua pisaflores - 4,000 
:Tepehua tlatxitxilco - 3,000 

Totonac:
:Totonac papantla - 80,000 
:Totonac coiutla - 48,000 
:Totonac montanian - 120,000 
:Totonac filomeno mata - 15,000 
:Totonac xicotepec - 3,000 
:Totonac ozumatlan - 1,800 
:Totonac misantla - 500 
:Totonac alta necaxa - 3,400 
:Totonac tecpatlan - 540
Linguas tximacuan

La familia de **linguas tximacuan** es composada de un lingua estinguida e un lingua sever menasada, parlada en la norde-ueste de la stato Washington en SUA, a la Penisola Olympic. Lo es un parte de la *sprachbund* (area linguistica) mosan, e un de sua linguas es famosa per no ave consonantes nasal. La du linguas ia es tan prosima a lunlotra como engles e deutx.

La du linguas es tximacum (chemakum, chimakum, chimacum) e cuileute (quileute, quillayute). Tximacum es aora estinguida. Lo ia es parlada asta la desenio de 1940 a la lado este de la Penisola Olympic. La nom es un varia de un nom salix per la popla tximacum. cuileute es aora sever menasada. Lo es parlada par un poca persones sude de la Rio Makah a la costa ueste de la Penisola Olympic. Sua nom deriva de kʷoʔlí·yot', la nom de un vileta a La Push.

La linguas tximacuan ave colies de fonemes simil a otra linguas de la sprachbund mosan, con tre vocales, consonantes ejetente, consonantes uvulal, e aficantes ladal. Ma ambos linguas ave casos noncomun: tximacum ave no consonantes velal simple, e cuileute ave no consonantes nasal.
Ceres (lingua)

**Ceres** (keresan, keres) es un lingua american nativa, parlada par la popla pueblo en Mexico Nova. Dependente de analise, ceres es videda como un familia peti o un lingua isolada con dialetos diversa. La varias de la sete pueblos ceres es comprendable mutual con sua visinas prosima. On ave diferes sinfiante entre la grupos ueste e esta, cual es a veses contada como linguas separada.

## Fonolojia

Ceres ave entre 42 e 45 sonas consonante, e sirca 40 sonas vocal, per un soma de sirca 95 fonemes, dependente de la analise e la dialeto.

La cuantia grande de consonantes relata a la distingui triple entre consonantes sin vos, aspirada, e ejetante (pe /t tʰ t'), e a la cuantia de fricantes (pe /sʼ ʂ ʂʼ ʃ ʃʼ h/ e africantes cual ave ance la distinguis triple. 

La cuantia grande de vocales deriva de un distingui entre vocales longa e corta (pe /e e:/), e de la esiste de tonos e vocales sin vose. Un vocal pote ave sete realis distinguida: / é è e̥ éː èː êː ěː /, tota de cual es usada per distingui parolas en la lingua.

Ceres acoma ave cuatro tonos: alta, basa, cadente, e levante. vocales cadente e levante aveni sola en vocales longo, e la vocales sin vose no ave tonos.

## Morfosintatica

Ceres es un lingua ergativa-fendeda, en cual verbos cual descrive states opera en un modo diferente de los cual descrive atas, spesial en la afisas personal. Esta sistem es fundada sur un model nontransitiva-fendeda, en cual sujetos es marcada en un modo diferente si los es videda como atores de cuando los es videda como la ojetos de la ata descriveda.

La morfolojia de ceres es xef prefisinte, an ce sufisas e redupli aveni ance. Ceres distingui nomes, verbos, numeros, e particles como clases de parolas. Nomes en ceres no distingui normal caso o cuantia, ma los pote es infletada per posese, con construis distinguida per posese alienable e nonalienable. Estra posese, nomes ceres mostra no clases de nomes completa. Ceres es un lingua cual tende pone la verbo a la fini de la frase, ma la ordina de parolas es alga flexable.

En ceres, la prefisa verbal conteni informa de sinco categorias gramatical diferente: rol de la partisipante, modo, polalia, person, e cuantia. Esta es per dise, la verbo es codigida per ci comensa la ata e la grado de implica de la cosa o person; ci ia es efetada par la ata (ojeto direta), la evalua de la ata par la parlor (modo), e si lo aveni o no (polalia). A la otra lado, informa sur cuando la ata aveni (pd tempo) es espresada en un otra parte de un proposa, xef par averbos.